《西河 西氿落晖》
清代·黄锡朋

烟著水。渔人罨画堪记。群鸥出没写天机，蒹葭遍地。

樵歌几处傍山城，扁舟摇漾空际。

枫叶岸，红方炽。夕阳斜照墟市。难追往迹叹沧桑，荒凉如是。

晚来风送笛声秋，怅然怀古深矣。

朱楼画阁昨日事。忆繁华、徒结愁思。恰似金轮西逝。

待朝来，重见扶桑东起。大抵兴亡皆如此。

作者简介：黄锡朋，字桢伯，宜兴人。官湖南安仁县知县。